Etitatu, 17 Oktoba
“Dimbulukweni ou e lididimikila ondubo i fike apa yovalunde.” — Heb. 12:3.
Konima eshi Paulus a popya kombinga yovalumenhu novakainhu vamwe, okwa li a popya kombinga yaJesus Kristus oo e li oshihopaenenwa dingi sheitavelo. Ovaheberi 12:2 ova ti: “Ou kwa li a hepekelwa [komuti womahepeko, NW] omolwehafo e li tulikilwa, nokwa li e he na ko na sha nomasheko, Oye a kala omutumba kolulyo lolukalwapangelo laKalunga.” Onghee hano, otwa pumbwa ‘okudimbuluka’ oshihopaenenwa sha Jesus sheitavelo eshi a li a taalela omahepeko a nyanyalifa. Ngaashi Jesus, Ovakriste vonale navo ova li va hepekwa omolweitavelo lavo, ngaashi omulongwa Antipas okwa li a anya filufilu okweefa po oudiinini waye. (Eh. 2:13) Ova li tava ka mona ondjabi yoku ka nyumuninwa omwenyo womeulu. Enyumuko olo oli dule kokule “enyumuko liwa unene,” olo ovadiinini vomefimbo lonale va li va teelela. (Heb. 11:35) Konima eshi Jesus a hovela okupangela mo 1914, ovavaekwa aveshe ovadiinini, ovo va hangwa va fya nale, ova li va nyumuninwa omwenyo womeulu va ka pangele pamwe naJesus kombada yedu. — Eh. 20:4. w16.10 3:12
Etine, 18 Oktoba
“Kumaidafaneni keshe efiku.” — Heb. 3:13.
Ovadali vamwe ihava pandula ovana vavo, molwaashi navo ka vali hava pandulwa ile va tuwe omukumo kovadali vavo. Ovanailonga vahapu navo ihava pandulwa, nomolwaasho ohava kala tava ngongota kutya ihava tuwa omukumo moilonga yavo. Etwomukumo luhapu ohali kala la kwatela mo okupandula omunhu oo a longa nawa. Nafye ohatu dulu okutwa vamwe omukumo mokukala hatu va pandula omolwomaukwatya avo mawa, ile okupopya ‘nehekeleko naavo ve na eemwenyo da polimana.’ (1 Tes. 5:14, NW) Oshitya shOshigreka osho sha tolokwa “etwomukumo” otashi ti “okwiifanwa u ye ponho yaumwe.” Ohatu kala tu na omhito yokutwaafana omukumo eshi hatu longo pamwe novamwatate novamwameme. (Omuud. 4:9, 10) Mbela ohatu longifa ngoo eemhito tadi wapalele opo tu lombwele vamwe kutya omolwashike tu va hole nohatu va pandula? Manga inatu nyamukula epulo olo, otashi ka kala shiwa okudiladila kombinga yeyeletumbulo olo tali ti: “Ondjovo iwa ngahelipi pefimbo layo!” — Omayel. 15:23. w16.11 1:3-5
Etitano, 19 Oktoba
“Oshiwa nosha wapala shi fike peni, ovamwatate ngenge tava kala kumwe nombili.” — Eps. 133:1.
Kalunga okwa popya kombinga yonakwiiwa yoshiwana shaye eshi a ti: “Ohandi ka ongela oshixupe shaIsrael noku va eta kumwe ngaashi eedi moshiunda.” (Mika 2:12) Natango, okwa xunganeka okupitila momuprofeti Sefanja, a ti: “Ame ohandi ka yandja koiwana omilungu da koshoka, vo aveshe opo va ifane edina lOmwene, ndele ve mu longele, ve nediladilo limwe.” (Sef. 3:9) Kashi fi tuu oufembanghenda okukala hatu longele Jehova moukumwe! Osha yela kutya omayele aKalunga, oo e li mOmbiibeli, okwa li a kwafela Ovakriste vomefelemudo lotete vomuKorinto nomaongalo amwe opo a kaleke po oukoshoki, ombili noukumwe momaongalo avo. (1 Kor. 1:10; Ef. 4:11-13; 1 Pet. 3:8) Kunena, ovo ve li oshitukulwa shehangano laJehova la hangana otava udifa moukumwe kombinga yomalalakano aKalunga omonakwiiwa, kongonga yedu alishe. w16.11 2:16, 18
swh_Latn smo_Latn umb_Latn crh_Latn bem_Latn umb_Latn swh_Latn umb_Latn umb_Latn